《考满舟经十八滩因分各滩名赋诗 其二 古镜滩》
明代·唐文凤

一滩复一滩，如何名古镜。岂非水澄清，寒碧净而莹。

鉴此鬓眉真，烛此形容正。质柔阴气凝，性静金精孕。

不铸首山铜，不浮泗滨磬。匣空游尘昏，月冷妖蟆屏。

轻帆那可张，每畏风力劲。雨波春更狂，冰澌寒未凝。

绠耎宜牵长，石很敢斗硬。呼酒酹江神，荐芳致予敬。

衰年存节操，全彼天赋命。花县复归来，更勤恤民政。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。